Attention

«Attention» (norsk oversettelse: oppmerksomhet) er en norsk popballade fra 2020 som er skrevet av Christian Ingebrigtsen, Kjetil Mørland og Ulrikke Brandstorp. Den fremføres av Ulrikke Brandstorp, og vant Melodi Grand Prix 2020. Låten skulle ha vært Norges bidrag til Eurovision Song Contest 2020 i Rotterdam i Nederland, men konkurransen ble avlyst på grunn av koronaviruspandemien. «Attention» er den andre Melodi Grand Prix-vinneren som ikke har representert Norge i Eurovision Song Contest; den første var «Jeg har aldri vært så glad i noen som deg», vinneren av Melodi Grand Prix 1968.

Om sangen 
Sangens vokalist og ene låtskriver, Ulrikke Brandstorp, møtte musikeren Christian Ingebrigtsen under en sending av Allsang på Grensen sommeren 2019. Via Ingebrigtsen ble Brandstorp også kjent med låtskriver og sanger Kjetil Mørland. De tre gikk i studio sammen og skrev popballaden «Attention».

Melodi Grand Prix 
Låtskriverne sendte sangen til Melodi Grand Prix høsten 2019, og blant rundt 800 bidrag plukket NRK den ut til å delta i finalen 15. februar 2020. Sangen ble offentliggjort og utgitt 31. januar 2020 på Brandstorps eget selskap, Ulrikke Records.

Alle tre låtskriverne har deltatt i konkurransen tidligere: Ingebrigtsen kom på andreplass med bandet A1 i 2010, Brandstorp kom på fjerdeplass i 2017 med låten «Places», mens Mørland vant konkurransen i 2015 med låten «A Monster Like Me». Sangen endte på en åttendeplass i Eurovision Song Contest i Wien samme år. Ingebrigtsen og Mørland har i tillegg skrevet flere bidrag for andre artister i konkurransen.  

Foran den norske finalen i Trondheim Spektrum var sangen storfavoritt til å vinne. Under første stemmerunde brøt imidlertid nettavstemningen sammen, og en reservejury på 30 personer valgte «Attention» og tre andre sanger til gullfinalen. Bruken av reservejuryen førte senere til store protester fra seere, deltakere og presse. I gullfinalen fikk NRK imidlertid stemmesystemet til å fungere igjen, og sangen vant til slutt gullduellen med rundt 5700 stemmer mer enn andreplassen «Pray for Me» med Kristin Husøy.

Eurovision Song Contest 
Med seieren i Melodi Grand Prix ble «Attention» Norges bidrag i Eurovision Song Contest 2020. I januar 2020 ble Norge trukket til å delta i andre halvdel av semifinale 1. Semifinalen skulle arrangeres i Rotterdam Ahoy i Rotterdam i Nederland tirsdag 12. mai, men 18. mars avlyste EBU konkurransen på grunn av koronaviruspandemien. «Attention» ble dermed den andre Melodi Grand Prix-vinneren i historien som ikke fikk representere Norge i Eurovision Song Contest. Forrige gang det skjedde var i 1968, da vinnerlåten «Jeg har aldri vært så glad i noen som deg» ble trukket på grunn av plagiatanklager. I stedet fikk andreplassen «Stress» representere Norge i Eurovision Song Contest 1968.

Sangteksten 
Ifølge Brandstorp er sangen «som et spørsmål». Den spør hvorfor en gjør rare ting for å få oppmerksomheten til et annet menneske, og hvorfor en forandrer seg for kjærligheten. «Det er absolutt en del av meg selv i sangen. Jeg har opplevd det sangen handler om», sa Brandstorp i et intervju med Dagsavisen i januar 2020.

Sporliste

Listeplasseringer

Sertifiseringer 
I april 2020 ble «Attention» sertifisert med gulltrofé i Norge, og i mars 2021 ble den tildelt platina.

Utgivelseshistorikk

Referanser

Eksterne lenker 
 

 

Sanger fra 2020
Vinnersanger i Melodi Grand Prix
Singler fra 2020
Bidrag til Eurovision Song Contest 2020